text: ঈদুল ফিতরের শুভেচ্ছা ক্যামেরনের | 155520| Bangladesh Pratidin|
  / ঈদুল ফিতরের শুভেচ্ছা ক্যামেরনের
  প্রকাশ : ৬ জুলাই, ২০১৬ ১৩:০০ অনলাইন ভার্সন
  ঈদুল ফিতরের শুভেচ্ছা ক্যামেরনের
  মুসলিম সম্প্রদায়ের সবচেয়ে বড় ধর্মীয় উৎসব পবিত্র ঈদুল ফিতরের শুভেচ্ছা জানিয়ে বার্তা পাঠিয়েছেন যুক্তরাজ্যের প্রধানমন্ত্রী ডেভিড ক্যামেরন। সামাজিক যোগাযোগমাধ্যম ফেসবুক এবং ভিডিও শেয়ারিং ওয়েবসাইট ইউটিউবে যুক্তরাজ্যের প্রধানমন্ত্রীর কার্যালয় ১০ নম্বর ডাউনিং স্ট্রিটের অ্যাকাউন্টে পোস্ট করা এক ভিডিও বার্তায় তিনি এই শুভেচ্ছা জানান।
  ভিডিও বার্তায় ডেভিড ক্যামেরন বলেন, 'উপহার মোড়ানো হয়েছে, তৈরি হয়েছে খাবার, পবিত্র রমজান মাস শেষ হয়ে এসেছে। আমি দেশবাসীসহ বিশ্বের সকল মুসলমানদের ঈদের শুভেচ্ছা জানাচ্ছি। ঈদ মোবারক।'
  তিনি আরও বলেন, 'ঈদ উৎসবে ব্রিটেনের মানুষ কী করে আমি দেখেছি, স্বজনহীন মানুষের জন্য বিশেষ শাখা খোলে, শিশুদের হাসপাতালে উপহার বিলায়, রাস্তায় উৎসব করে, যা কমিউনিটিগুলোকে একসঙ্গে আনে। আমি এসবের মধ্যে খুঁজে পাই ঐক্য, সহনশীলতা এবং নিজেদের আগে অন্যদের জন্য চিন্তা করা।'
  ''এসব মূল্যবোধ অন্য যেকোনো সময়ের চেয়ে এখন বেশি প্রয়োজনীয়, কারণ আমরা অস্থির সময় পার করছি।''
  সবশেষে দেশবাসীর উদ্দেশ্যে ক্যামেরন বলেন, 'ঈদে কাছাকাছি আসবে বন্ধু, পরিবার, প্রতিবেশী এবং সহকর্মীরা। এমন সময়ে আমি চাই, ব্রিটিশ মূল্যবোধের প্রতি সম্মান জানিয়ে ব্রিটেনকে বিশ্বের সফলতম বহু জাতিসত্তা ও বহু বিশ্বাসের গণতন্ত্রের দেশ করতে যা প্রয়োজন তার শপথ নেবে সবাই। ঈদ মোবারক।'